Source: http://kalender.piibel.net/kal/?year=2020&month=8&fontsize=16&fontface=serif&c=1c&keel=et&viewmode=loosung
Timestamp: 2020-07-02 08:52:34+00:00

Document:
Loosung august 2020
AUGUST KUU LOOSUNG: Ma tänan sind, et ma olen tehtud nii kardetavaks imeks; imelised on sinu teod, seda tunneb mu hing hästi. Ps 139,14
1. Laupäev Ma tulen koguma kõiki rahvaid ning keeli; ja need tulevad ning näevad minu auhiilgust. Js 66,18 Ei ole ju erinevust juudi ja kreeklase vahel, sest seesama Issand on kõikide Issand, rikas kõikide heaks, kes teda appi hüüavad. Rm 10,12 Armas taevane Isa! Me täname, et tohime elada Sinu loodud imelises maailmas, kus on nii palju erinevaid rahvaid ja keeli. Luba meil kogeda, et Sina, kes oled kõikide Isa, kuuled ka meie palveid ja vastad neile. Seda palume Jeesuse Kristuse, Sinu Poja, meie Issanda läbi. Ilm 19,4–9; Mk 4,21–25
8. PÜHAPÄEV PÄRAST KOLMAINUPÜHA Käige nagu valguse lapsed – valguse vili on ju igasuguses headuses ja õigluses ja tões. Ef 5,8.9 Mt 5,13–16; Ef 5,8b–14; Ps 139 Jutlus: Rm 6,19–23
2. Pühapäev Meenuta muistseid päevi, pane tähele aastaid põlvest põlve! Küsi oma isalt, et ta jutustaks sulle, oma vanadelt, et nad räägiksid sulle! 5Ms 32,7 Võta terve õpetuse eeskujuks see, mida sa minult oled kuulnud usus ja armastuses, mis on Kristuses Jeesuses! 2Tm 1,13 Issand, me palume, õpeta meid vääriliselt hindama eelnevate põlvede vaimulikke kogemusi, et näeksime seda kui võrratut aardelaegast, millest ammutada oma ellu kadumatut rikkust. Seda palume Jeesuse Kristuse, meie Issanda läbi.
3. Esmaspäev Alandlikele annab Issand armu. Õp 3,34 Ärge tehke midagi kiusu ega auahnuse pärast, vaid pidage alandlikkuses üksteist ülemaks kui iseennast. Fl 2,3 Issand, meie Jumal, vabasta meid kõrkusest ja isekusest ning õpeta meile tõelist alandlikkust. Lase meil muuta asju, mida me muuta saame, ja leppida nendega, mida me muuta ei saa ning kingi tarkust nende vahel vahet teha. Seda palume Jeesuse Kristuse, meie Issanda läbi. Mt 7,7–12; Mk 4,26–29
4. Teisipäev Kogudustes ma kiidan sind, Issand! Ps 26,12 Kuidas siis nüüd, vennad? Kui te tulete kokku, siis on igaühel midagi: on laulu, on õpetust, on ilmutust, on keelterääkimist, on nende tõlgendamist – see kõik toimugu ülesehitamiseks. 1Kr 14,26 Issand, me täname, et Sa oled rajanud oma koguduse siia maailma ja meidki ristimise läbi sellega liitnud. Me palume, luba meil igaühel osaduses oma kristlike õdede ja vendadega panustada oma andeid ja talente Sinu riigi ülesehitamisse. Seda palume Jeesuse Kristuse, meie Issanda läbi. Lk 6,27–35; Mk 4,30–34
5. Kolmapäev Hea Issand annab andeks igaühele, kes valmistab oma südant otsima Jumalat. 2Aj 30,18.19 Vaata, seal oli mees, Sakkeus nimi, see oli tölnerite ülem, ja ta oli rikas. Ja ta püüdis näha saada Jeesust. Lk 19,2–3 Issand, me täname Sind, et Sa oled armuline ja halastaja, pika meelega ja rikas heldusest. Sina ei tee vahet inimeste vahel, vaid võtad isalikult vastu kõik, kes Sind tões ja vaimus otsivad. Kingi meile julgust tulla Sinu juurde, nagu oleme, et Sina saaksid meid muuta sellisteks, nagu Sina meid näha tahad. Seda palume Jeesuse Kristuse, meie Issanda läbi. Mt 5,33–37; Mk 4,35–41
6. Neljapäev Tema ei tee meile meie pattu mööda ega tasu meile kätte meie pahategusid mööda. Ps 103,10 Meie usume end päästetud olevat Issanda Jeesuse armu läbi. Ap 15,11 Issand, meie Jumal! Me täname, et Sa ei taha tasuda kellelegi tema pahategusid mööda. Ka siis, kui meie patud on purpurikarva, tohime Jeesuse vere läbi puhtaks saada ja pühitsetud olla. Me palume, kingi meile usku sellesse oma Poja Jeesuse Kristuse, meie Issanda läbi. 1Kr 12,27–13,3; Mk 5,1–20
7. Reede Issand trööstib taas Siionit. Sk 1,17 Tema päästis meid määratu suurest surmast ja päästab veelgi – tema, kelle peale me loodame. 2Kr 1,10 Issand, meie Jumal, valitseja elu ja surma üle. Kui Sina oled meiega, ei pea me oma kaduvust kartma, sest oma Poja ristisurma ja ülestõusmise läbi oled Sa meid päästnud igavesest surmast. Me täname, et tohime sellesse uskuda Jeesuse Kristuse, meie Issanda läbi. 1Pt 3,8–17; Mk 5,21–34
8. Laupäev Mu silmad on alati Issanda poole, sest tema tõmbab mu jalad võrgust välja. Ps 25,15 Paulus kirjutab: Palvetage meie eest, et Issanda sõna leviks ja kirgastuks nõnda nagu teiegi juures ning et meid kistaks välja üleannetute ja kurjade inimeste käest. Sest usku ei ole kõikidel. Aga ustav on Issand, kes teid kinnitab ja kurja eest hoiab. 2Ts 3,1–3 Armas taevane Isa! Me elame maailmas, kus patu ja kiusatuse võrgud varitsevad meid kõikjal. Hoia meid armulikult nendesse sattumast. Kui need siiski meid tabavad, siis ära lase meid sinna kinni jääda, vaid päästa meid kõigest kurjast. Seda palume Sinu armsa Poja Jeesuse Kristuse, meie Issanda läbi. Fl 2,12–18; Mk 5,35–43
9. PÜHAPÄEV PÄRAST KOLMAINUPÜHA Igaühelt, kellele on antud palju, nõutakse palju, ja kelle hoolde on jäetud palju, sellelt küsitakse veel rohkem. Lk 12,48 Mt 25,14–30; Fl 3,7–11 (12–14); Ps 141 Jutlus: 1Pt 4,7–11
9. Pühapäev Issand söötis nende kõhud täis taeva leivaga. Ta avas kalju ja vesi jooksis; see jooksis jõena põuasel maal. Sest tema pidas meeles oma püha sõna. Ps 105,40–42 Kiidetud olgu Jumal ja meie Issanda Jeesuse Kristuse Isa, kes meid on taevast õnnistanud kõige vaimuliku õnnistusega Kristuses. Ef 1,3 Issand, meie Jumal! Me täname, et Sa oled meid rohkesti õnnistanud nii ajaliku kui vaimuliku õnnistusega. Anna meile oma ajaliku teekonna läbimiseks jätkuvalt nii igapäevast leiba kui ka rooga, mida süües tohime elada igavesti. Seda palume Jeesuse Kristuse, Sinu Poja, meie Issanda läbi.
10. Esmaspäev Gideon ütles: 'Ei valitse mina teie üle – Issand valitseb teie üle!' Km 8,23 Kõlblik ei ole ju see, kes ennast ise soovitab, vaid see, keda soovitab Issand. 2Kr 10,18 Jumal, me täname, et tohime olla Sinu poolt valitud püha rahvas, kuninglik preesterkond, keda Sa oled kutsunud pimedusest oma imelisse valgusesse. Aita meid peegeldada Sinu kirkust maailmale ning kuulutada Sinu kiidetavust kogu loodule. Seda palume Jeesuse Kristuse, Sinu armsa Poja, meie Issanda läbi. 1Kn 3,16–28; Mk 6,1–6
11. Teisipäev Õiged rõõmutsevad ja hõiskavad Jumala palge ees ning ilutsevad rõõmu pärast. Ps 68,4 Olge ikka rõõmsad Issandas! Taas ma ütlen: Olge rõõmsad! Fl 4,4 Issand, meie Jumal! Sina oled lõppematu rõõmu allikas ning kutsud meid ikka ja jälle sellest ammutama. Aita meid Sinu palge ees ilutseda ja hõisata ka siis, kui maailma mured meid enda alla matta tahavad. Seda palume Jeesuse Kristuse, Sinu armsa Poja, meie Issanda läbi. Ef 5,15–20; Mk 6,7–13
12. Kolmapäev Olgu su silmad lahti su sulase anumise ja su Iisraeli rahva anumise poole, et sa neid kuuleksid kõiges, mille pärast nad sind hüüavad. 1Kn 8,52 Kui te midagi minult palute minu nimel, siis ma teen seda. Jh 14,14 Issand, Sina oled kuulnud oma rahva anumist, kui neil kitsas käes oli, ja päästsid nad. Kuule ka meie palveid, kui me Jeesuse nimel tões ja vaimus Sinu poole pöördume, et võiksime olla päästetute hulgas. Seda palume Jeesuse Kristuse, Sinu Poja, meie Issanda läbi. 1Kr 10,23–31; Mk 6,14–29
13. Neljapäev Tema vermete läbi on meile tervis tulnud. Js 53,5 Jeesus ei pidanud surema üksnes selle rahva eest, vaid et koguda ka hajali elavaid Jumala lapsi ühtekokku. Jh 11,51–52 Jumal, meie Isa! Me täname, et Sa oled meid Jeesuse Kristuse vermete läbi terveks teinud ja pühitsenud omale meelepäraseks rahvaks. Ehita meidki koos kõigi maailma kristlastega elavate kividena üles vaimulikuks kojaks ja pühaks preesterkonnaks, kes on valmis igal ajal tooma Sinule meelepärast ohvrit. Seda palume Kristuse, meie Issanda läbi. 1Kr 9,16–23; Mk 6,30–44
13. august 1727 – vennastekoguduse vaimne sünd Herrnhutis, ühine püha õhtusöömaaeg Berthelsdorfi kirikus
14. Reede Issand, sinuga koos olles ei meelita mind miski maa peal. Ps 73,25 Siis ütles Jeesus neile kaheteistkümnele: 'Kas teiegi tahate ära minna?' Siimon Peetrus vastas talle: 'Issand, kelle juurde me peaksime minema? Sinul on igavese elu sõnad, ja me oleme uskunud ning ära tundnud, et sina oled Jumala Püha.' Jh 6,67–69 Issand, meie Jumal! Sa oled meile kaduvatele inimestele andnud tõotuse, et ka siis, kui taevas ja maa hävivad, ei hävi Sinu sõnad mitte. Seepärast ei saa Sinuga koos olles meile maailmas olla midagi tähtsamat kui uskuda Sinu igavestesse tõotustesse Jeesuse Kristuse, meie Issanda läbi. Jr 1,11–19; Mk 6,45–56
15. Laupäev Ärge tehke liiga lesknaisele ja vaeslapsele, võõrale ja viletsale! Sk 7,10 Mis maailma ees on halvast soost ja põlatud, selle on Jumal valinud. 1Kr 1,28 Jumal, meie Isa! Sina oled loonud meid oma näo järgi ja armastad iga inimest. Õpeta meidki nägema igas inimeses oma õde või venda ning kingi meile valmisolekut teenida neid isetu armastusega. Seda palume Jeesuse Kristuse, meie Issanda läbi. Lk 12,42–48; Mk 7,1–15
10. PÜHAPÄEV PÄRAST KOLMAINUPÜHA Õnnis on rahvas, kelle Jumal on Issand, rahvas, kelle tema on valinud enesele pärisosaks. Ps 33,12 Lk 19,41–48 või Mk 12,28–34; Rm 9,1–8.14–16; Ps 142 Jutlus: Rm 11,25–32
16. Pühapäev Jumal tuletas meid meelde meie alanduses, sest tema heldus kestab igavesti. Ps 136,23 Pidage meeles vange, nagu te oleksite kaasvangid, ja kurja kannatajaid, sest ka teie olete alles maises ihus. Hb 13,3 Issand, meie Jumal! Me täname sind, et Sa oled meid õnnistanud heal ajal ja aidanud kurjadel päevadel, sest Sina oled hea ja Sinu heldus kestab igavesti. Aita ka meil rõõmustada rõõmsatega ja nutta nutjatega ning olla solidaarsed kõigi nende inimestega, kellele tohime saada ligimesteks. Seda palume Jeesuse Kristuse, meie Issanda läbi.
17. Esmaspäev Me tahame minna koos teiega, sest me oleme kuulnud, et teiega on Jumal. Sk 8,23 Nad viibisid päevast päeva ühel meelel pühakojas, murdsid leiba kodudes ja võtsid rooga juubeldades ning siira südamega, kiites Jumalat ja leides armu kogu rahva silmis. Ap 2,46–47 Püha Jumal! Me täname, et Sa rajasid nelipühal oma kiriku siia maailma ning et sellest alates on Sinu nimi suureks saanud paljude rahvaste juures kuni maailma kaugemate äärteni. Me palume, luba ristikogudusel olla oma innustava eeskujuga tunnistuseks, et Jeesuse nime ette nõtkuks iga põlv ning iga keel tunnistaks, et Jeesus on Issand – Jumala Isa kirkuseks. Rm 11,1–12; Mk 7,17–23
18. Teisipäev Issand on hea, tema heldus kestab igavesti ja tema ustavus põlvest põlve. Ps 100,5 Aga kui Jumala, meie Õnnistegija heldus ja inimesearmastus ilmus, siis ta päästis meid, ei mitte õiguse tegude tõttu, mida me oleksime teinud, vaid oma halastust mööda. Tt 3,4.5 Issand, me täname, et Sinu heldus ja ustavus on saatnud meie rahvast põlvest põlve. Sa ei ole meid hüljanud ega maha jätnud isegi siis, kui oleme jooksnud teiste jumalate järel. Me palume, halasta jätkuvalt meie peale oma Poja Jeesuse Kristuse, meie Õnnistegija läbi, kes on seesama eile, täna ja igavesti. Nl 1,1–11; Mk 7,24–30
19. Kolmapäev Mooses ütles Issandale: Vaata, see rahvas on sinu rahvas. 2Ms 33,13 Paulus kirjutab: Jumal on kutsunud teid meie evangeeliumi kaudu meie Issanda Jeesuse Kristuse kirkuse saamiseks. 2Ts 2,14 Isa taevas, me täname, et tohime olla Sinu rahvas ja Sinu karjamaa kari, keda Sa juhid selle maailma kõrbes rännates haljale aasale, kus meil millestki puudust ei ole, ja joodad meid ka põudsel maal oma rõõmujoovastuse ojast Jeesuse Kristuse, meie Issanda läbi. Jh 4,19–26; Mk 7,31–37
20. Neljapäev Vihkamine õhutab riidu, aga armastus katab kinni kõik üleastumised. Õp 10,12 Sellest tunnevad kõik, et te olete minu jüngrid, kui te üksteist armastate. Jh 13,35 Issand, meie Jumal! Sina oled meid armastanud igavese armastusega, mis suudab kinni katta kõik meie üleastumised. Luba, et meidki tuntakse sellest, kui meil on armastus isekeskis. Ära lase meis iialgi võitu saada riidu ja lahkmeelt põhjustaval vihkamise vaimul. Seda palume Jeesuse Kristuse, meie Issanda läbi. Rm 11,25–32; Mk 8,1–9
21. Reede Sa oled ennast väsitanud oma paljude nõuandjatega. Js 47,13 Jüngrid astusid Jeesuse juurde ja küsisid: 'Kes küll on suurim taevariigis?' Ja Jeesus kutsus ühe lapse, pani nende keskele seisma ja ütles: 'Tõesti, ma ütlen teile, kui te ei pöördu ega saa kui lapsed, ei pääse te taevariiki.' Mt 18,1–3 Issand, meie Jumal! Meie ümber on palju neid, kes tahaksid oma tarkuse abil tõe tundmiseni jõuda ja olla Sinule nõuandjaks. Kingi meile lapselikku usaldust uskuda sellesse, et vaid Sinust ja Sinu läbi ja Sinu poole on kõik asjad nii selles kui tulevases maailmas. Seda palume Jeesuse Kristuse, meie Issanda läbi. Nl 5,1–22; Mk 8,10–13
21. august 1732 – esimeste misjonäride lähetamine Herrnhutist teistele mandritele
22. Laupäev Kuningas pöördus Taanieli poole ja ütles talle: 'See on tõsi, et teie Jumal on jumalate Jumal ja kuningate Issand.' Tn 2,47 Jeesuse nimes peab nõtkuma iga põlv nii taevas kui maa peal kui maa all. Fl 2,10 Issand, meie Jumal! Sinu igavene valguse paistus on läbi aegade sundinud selle maailma vägevaid oma põlvi Sinu kui kuningate kuninga ette nõtkutama. Me palume, kingi ka tänasele maailmale jumalakartlikke ja vastutusvõimelisi valitsejaid, kelle juhtimise all võime elada õiguses ja rahus. Seda palume Jeesuse Kristuse, meie Issanda läbi. 5Ms 4,27–35 (36–40); Mk 8,14–21
11. PÜHAPÄEV PÄRAST KOLMAINUPÜHA Jumal paneb suurelistele vastu, aga alandlikele annab armu. 1Pt 5,5 Lk 18,9–14; Ef 2,4–10; Ps 140 Jutlus: 2Sm 12,1–10.13–15a
23. Pühapäev Lootke tema peale igal ajal, rahvas; valage välja oma südamed tema ette: Jumal on meile pelgupaigaks. Ps 62,9 See ongi see julgus, mis meil on tema ees, et kui me midagi tema tahtmist mööda palume, siis tema kuuleb meid. 1Jh 5,14 Jumal, me täname, et Sina oled meile olnud päästeks ja kindlaks varjupaigaks nii õnnepäevil kui hädaajal. Kingi meile julgust igal ajal Sinu tahtmise järele küsida ning oma elu selle järgi korraldada. Seda palume Jeesuse Kristuse, Sinu Poja, meie Issanda läbi.
24. Esmaspäev Sa katad mu ette laua mu vastaste silma all; sa võiad mu pead õliga, mu karikas on pilgeni täis. Ps 23,5 Kui Jeesus istus Betaanias pidalitõbise Siimona majas lauas, tuli naine, kellel oli alabasternõu ehtsa ja kalli nardisalviga. Ta murdis alabasternõu katki ja valas salvi Jeesuse pea peale. Aga seal olid mõned, kes nurisesid õige pahase meelega omavahel: 'Milleks see salvi raiskamine? Aga Jeesus ütles: "Jätke ta rahule! Miks te teete talle südamevalu? Ta on teinud mulle heateo." Mk 14,3–4.6 Issand, meie Jumal! Me täname, et Sa oled katnud oma rahvale küllusliku laua ning kutsud meid ikka ja jälle selle rikkusest osa saama. Võia oma kogudust jätkuvalt selle Vaimuga, mille üle ühelgi vastasel meelevalda ei ole. Seda palume Jeesuse Kristuse, meie Issanda läbi. Mt 23,1–12; Mk 8,22–26
25. Teisipäev Issand, ma olen rõõmus sinu abi pärast. 1Sm 2,1 Maarja ütles: Mu hing ülistab Issandat ja mu vaim hõiskab Jumala, minu Päästja pärast, sest ta on vaadanud oma teenija madaluse peale. Lk 1,46–48 Jumal, me täname, et Sa oled oma kiriku rajanud mitte suurtele ja vägevatele, vaid valinud need, kes selle maailma silmis midagi väärt ei ole, et teha tühiseks need, kes endast palju arvavad. Ära lase meid muutuda kõrgiks ja kurdiks kõigi nende suhtes, kes tahaksid meis näha Sinu meelsuse peegeldust. Seda palume Jeesuse Kristuse, meie Issanda läbi. 1Sm 17,38–51; Mk 8,27–33
26. Kolmapäev Sa oled mulle tüli teinud oma pattudega, oled mind vaevanud oma süütegudega. Mina, mina olen see, kes kustutab su üleastumised iseenese pärast ega pea meeles su patte. Js 43,24–25 Ka teid, kes te varem olite Jumalast võõrdunud ja oma mõtlemise poolest tema vaenlased oma kurjade tegudega, on Kristus lepitanud nüüd oma lihalikus ihus surma läbi, et teid seada pühadena ja veatutena ja laitmatutena enese ette. Kl 1,21–22 Jumal, me täname, et Sa oled Kristuse ristisurma läbi meid enesega lepitades kustutanud ka meie kohta käiva võlakirja, et pühade ja laitmatutena Sinu ees elada. Anna meile andeks, kui oleme tahtlikult või tahtmatult oma ülekohtuste tegudega Sind ja kaasinimesi kurvastanud. Seda palume Jeesuse Kristuse, Sinu Poja, meie Issanda läbi. Jh 8,3–11; Mk 8,34–9,1
27. Neljapäev Issand, meie Jumal on see, kes meid hoidis kogu sellel teel, mida me käisime. Jos 24,17 Vaata, mina olen iga päev teie juures maailma-ajastu otsani. Mt 28,20 Issand, meie Jumal! Me täname, et Sa juhtisid kord oma valitud rahva läbi kõrbe tõotatud maale ning oled lubanud olla iga päev ka meie juures. Toida meid sellel rännakul oma vaimuliku roaga, et jõuaksime kord sinna, kus meil millestki puudust ei ole. Seda palume Jeesuse Kristuse, meie Issanda läbi. 1Pt 5,1–5; Mk 9,2–13
28. Reede Jumal, sina oled mu Jumal, sind ma otsin vara. Sinu järele januneb mu hing. Ps 63,2 Jeesus ütleb: Kellel on janu, see tulgu minu juurde ja joogu! Jh 7,37 Issand, meie Jumal! Otsekui hirv igatseb veeojade äärde, nõnda igatseb ka meie janunev hing Sinu juurde. Vaid see, kes on leidnud Sinus eluvee allika, ei janune enam iialgi. Me palume, juhi ka meid oma sõna ja sakramendi läbi hingamisveele Jeesuse Kristuse, meie Issanda läbi. Lk 22,54–62; Mk 9,14–29
29. Laupäev Neil päevil jäi Hiskija haigeks; siis palvetas ta Issanda poole, kes vastas temale ja andis temale tunnustähe. Aga Hiskija ei tasunud heategu, mis temale tehti, vaid ta süda oli ülbe. 2Aj 32,24–25 Aga üks nende seast, nähes, et ta on paranenud, tuli tagasi Jumalat valju häälega ülistades ja langes silmili maha Jeesuse jalge ette teda tänades. Ja see oli samaarlane. Lk 17,15–16 Issand, meie arst ja abimees! Me tohime Sinu poole pöörduda nii oma ihuvaevades kui ka hingehädades, sest Sinul on meelevald meid aidata. Ära lase meil muutuda ülbeks, kui oleme terveks saanud, vaid õpeta meid Sulle tänu ohvriks tooma. Seda palume Jeesuse Kristuse, meie Issanda läbi. Js 26,1–6; Mk 9,30–37
12. PÜHAPÄEV PÄRAST KOLMAINUPÜHA Rudjutud pilliroogu ei murra ta katki ja hõõguvat tahti ei kustuta ta ära. Js 42,3 Mk 7,31–37; Ap 9,1–9 (10–20); Ps 147 Jutlus: 1Kr 3,9–15
30. Pühapäev Õigluse vili on rahu, õigluse tulemuseks püsiv rahulik elu ning julgeolek. Js 32,17 Jumala riik ei ole ju söömine ega joomine, vaid õigus ja rahu ja rõõm Pühas Vaimus. Rm 14,17 Jumal, meie Isa! Sinu riigi tunnuseks on õigus ja rahu ja rõõm Pühas Vaimus. Luba meil selle riigi kodanikena kanda õigluse vilja, et rahu oleks maa peal ja inimestest hea meel. Seda palume Jeesuse Kristuse, Sinu Poja, meie Issanda läbi.
31. Esmaspäev Teadke, et Issand on Jumal! Ps 100,3 Tema küll ei ole kaugel ühestki meist, sest tema sees meie elame ja liigume ja oleme. Ap 17,27–28 Issand, meie Jumal! Me täname, et Sa ei ole meist kellestki kaugel, sest Sina oled meid loonud ja Sinu omad me oleme, Sinu rahvas ja Sinu karjamaa kari. Ära lase kedagi meist Sinust kaugele jääda. Seda palume Jeesuse Kristuse, Sinu Poja, meie Issanda läbi. Mt 9,27–34; Mk 9,38–41

References: Ps 139
 Ps 139
 Ps 26
 Ps 103
 Ps 25
 Ps 141
 Ps 105
 Ps 68
 Ps 73
 Ps 33
 Ps 142
 Ps 136
 Ps 100
 Ps 140
 Ps 62
 Ps 23
 Ps 63
 Ps 147
 Ps 100